Liikenteenvalvonta on ollut tänä talvena suurennuslasin alla. Liikkuva poliisi lakkautettiin vuodenvaihteessa, mutta liikenteenvalvonnan on silti sanottu pysyneen entisellä tasollaan. Todisteena tästä on pidetty poliisin omia tilastoja.

Yle Uutisten saaman tiedon mukaan tilastoja kuitenkin kaunistellaan.

Esimerkiksi Helsingissä ryhdyttiin muutama vuosi sitten kirjaamaan hälytyspartioiden työaikakirjanpitoon kaksi tuntia liikenteenvalvontaa. Tätä kirjausta ei ole tehty aiemmin, eikä hälytyspartioiden työnkuvakaan sen myötä muuttunut.

Nyt näyttää siltä, että Helsingin poliisi käyttää aikaa liikenteenvalvontaan enemmän kuin koskaan aiemmin.

Helsingin poliisi kiistää

Helsingin poliisin liikennevalvonnan toimintayksikön johtaja ylikomisario Heikki Porola kiistää tilastokikkailun. Porolan mukaan työaikakirjanpitoa koskevasta muutoksesta tehtiin epämuodollinen päätös jo vuonna 2012, eikä se liittynyt samana vuonna ilmoitettuun liikkuvan poliisin lakkauttamiseen.

Porolan mukaan tilastot vastaavat nyt paremmin poliisin työnkuvaa.

– Näiden tilastojen perusteella ohjataan työajan käyttöä, ja jaetaan resursseja poliisilaitosten kesken. Poliisiylijohtaja ja poliisihallitus sitä tietoa tarvitsee, ja siellä nämä järjestelmät on luotukin, Porola kertoo.

Vale, emävale, tilasto?

Yle Uutisgrafiikka

Suomen poliisijärjestöjen liitosta kerrotaan, että liikenteenvalvontaa merkitään hälytyspartioille myös muilla paikkakunnilla. Puheenjohtaja Yrjö Suhonen on saanut tietoonsa monenlaisia esimerkkejä.

– Välillä tulee tietoa, että aina kun poliisiauto liikkuu, niin se katsotaan liikenteenvalvonnaksi. Ja näinhän se ei todellakaan ole, ellei se ole aktiivista ja todellista liikenteenvalvontaa, Suhonen sanoo.

Hänen mukaansa tilastoja kaunistellaan poliittisen paineen vuoksi.

– Yhtä lailla liikenneministeri kuin sisäministeri lupasivat tämän liikennevalvontatason säilyvän ja nyt näyttää, että sen eteen tehdään kaikki mahdollinen, että näin myöskin käy.

Ministerikin selvitti asiaa

Poliisiasioista vastaava sisäministeri Päivi Räsänen (kd.) kertoo luottavansa poliiseilta saamiinsa tietoihin. Räsänen painottaa, että minkäänlaista tilastokikkailua ei pidä sallia, saati hyväksyä.

– Olen tästä poliisihallitukselta kysynyt ja poliisihallituksesta on minulle kyllä vakuutettu, että tämä tilastointi hoidetaan asianmukaisesti, Räsänen kertoo.

Räsäsen mukaan tavoitteena on edelleen, että resurssien leikkauksista huolimatta liikenteenvalvonta säilyy vuoden 2012 tasolla.